Octubre Centre de Cultura Contemporània

Martí Domínguez i Joan Garí
2013-02-28 19:30 (Europe/Andorra) | No definit
Dijous 28 de febrer, a les 19.30h: Martí Domínguez i Joan Garí

Martí Domínguez (Madrid, 1966), biòleg, escriptor i periodista. Doctor en Biologia i professor de Periodisme de la Universitat de València, ha alternat la recerca i la docència amb el periodisme i la literatura. Col·labora setmanalment a la revista El Temps amb articles sobre ciència i literatura, i als diaris El País i La Vanguardia. Part dels seus articles han estat aplegats en els reculls Peiximinuti (1993) i Bestiari (2000). Com a novel·lista escriu una trilogia sobre la il·lustració francesa, amb els títols Les confidències del Comte de Buffon (1997), guardonada amb els premis Crexells, Andròmina i Crítica de la Universitat de València; El secret de Goethe (1999), premi Prudenci Bertana i Crítica de la Universitat de València; i El retorn de Voltaire (2007), premi Josep Pla. El 2007 rep el Premi Nacional de Cultura de Periodisme de la Generalitat de Catalunya per a la seva labor com a director de la revista de divulgació científica Mètode. Joan Garí va nàixer a Borriana (La Plana) l’any 1965. La seua primera incursió dins el món de la literatura fou a través de l’assaig. Hi ha publicat, entre d’altres, els llibres El que cal saber sobre el valencià (1991), La conversación mural (1995), Un cristall habitat (1999) i Un ofici del segle (2000). Amb el dietari Les hores fecundes (2002) s’estrenà amb la narrativa, senda que ha continuat amb el seu segon dietari Senyals de fum (2006) i les novel·les On dormen les estrelles (2005) i La balena blanca (2007). També ha conreat el camp de la poesia amb Poema d’amor en dos temps (1999) i Física dels límits (2001). En el capítol de la narrativa de viatges és autor de Història d’Amèrica (2011) i Viatge pel meu país (2012). En el vessant periodístic cal destacar la seua fructífera col·laboració amb el desaparegut diari Público (2007-2012) i els seus blogs actuals amb Ara i El País. També fa crítica de llibres al setmanari El Temps i, especialment, al seu blog personal Ofici de lector.
